ตลาดหุ้นเอเชียปรับตัวขึ้นต่อบ่ายนี้ ขานรับกระแสเฟดไม่รีบขึ้นดอกเบี้ย
ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ เนื่องจากตลาดมีมุมมองที่เป็นบวกเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) ภายหลังจากที่ตัวเลขจ้างงานนอกภาคการเกษตรเดือนมี.ค.เพิ่มขึ้นไม่มากนัก
7 เม.ย. 2558

ผู้สื่อข่าวรายงานว่า ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ เนื่องจากตลาดมีมุมมองที่เป็นบวกเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) ภายหลังจากที่ตัวเลขจ้างงานนอกภาคการเกษตรเดือนมี.ค.เพิ่มขึ้นไม่มากนัก
โดยดัชนี FBMKLCI ตลาดหุ้นมาเลเซียปิดภาคเช้าที่ 1,853.45 จุด เพิ่มขึ้น 10.51 จุด, +0.57%
สำหรับกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 126,000 ตำแหน่งในเดือนมี.ค. ซึ่งเป็นระดับต่ำที่สุดนับตั้งแต่เดือนธ.ค.2556 จากระดับ 264,000 ตำแหน่งในเดือนก.พ. ขณะที่อัตราการว่างงานทรงตัวที่ระดับ 5.5% ในเดือนมี.ค.
โดยก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 248,000 ตำแหน่งในเดือนมี.ค. และอัตราการว่างงานจะอยู่ที่ 5.5%
ด้านนายวิลเลียม ดัดลีย์ ประธานธนาคารกลางสหรัฐ (เฟด) สาขานิวยอร์ก กล่าวเมื่อวานนี้ว่า สัญญาณชี้วัดในช่วงที่ผ่านมาเกี่ยวกับความอ่อนแอทางเศรษฐกิจของสหรัฐเป็นเพียงปัจจัยชั่วคราว โดยปัจจัยดังกล่าวนั้นรวมถึงสภาพอากาศที่เลวร้ายและข้อมูลเศรษฐกิจที่ย่ำแย่
ทั้งนี้ความคิดเห็นล่าสุดของนายดัดลีย์แสดงให้เห็นมุมมองที่ว่า เขายังคงคาดว่าเฟดจะเริ่มปรับขึ้นอัตราดอกเบี้ยในปีนี้
สำหรับความเคลื่อนไหวอื่นๆในวันนี้ ได้แก่ การประชุมของธนาคารกลางออสเตรเลียที่มีมติคงอัตราดอกเบี้ยไว้ที่ระดับ 2.25% รวมทั้งการประชุมธนาคารกลางอินเดียและการประชุมธนาคารกลางญี่ปุ้นวันแรกในวันนี้